CELEX: 32012D0034(01)
Language: el
Date: 2012-12-19 00:00:00
Title: 2013/35/ΕΕ: Απόφαση της Ευρωπαϊκής Κεντρικής Τράπεζας, της 19ης Δεκεμβρίου 2012 , σχετικά με προσωρινή τροποποίηση των κανόνων που αφορούν την καταλληλότητα των ασφαλειών που είναι εκφρασμένες σε ξένο νόμισμα (ΕΚΤ/2012/34)

18.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 14/22
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 19ης Δεκεμβρίου 2012
   σχετικά με προσωρινή τροποποίηση των κανόνων που αφορούν την καταλληλότητα των ασφαλειών που είναι εκφρασμένες σε ξένο νόμισμα
   (ΕΚΤ/2012/34)
   (2013/35/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 12.1 και 14.3, σε συνδυασμό με το άρθρο 3.1 πρώτη περίπτωση και τo άρθρο 18.2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν σε πιστοδοτικές και πιστοληπτικές πράξεις του Ευρωσυστήματος, περιλαμβανομένων των κριτηρίων καθορισμού της καταλληλότητας των ασφαλειών για τις εν λόγω πράξεις, προβλέπονται στο παράρτημα I της κατευθυντήριας γραμμής ΕΚΤ/2011/14 της 20ής Σεπτεμβρίου 2011 σχετικά με τα μέσα και τις διαδικασίες νομισματικής πολιτικής του Ευρωσυστήματος (1).
            
         
               (2)
            
            
               Σύμφωνα με την ενότητα 1.6 του παραρτήματος I της κατευθυντήριας γραμμής ΕΚΤ/2011/14, το διοικητικό συμβούλιο μπορεί ανά πάσα στιγμή να τροποποιεί τα μέσα, τις προϋποθέσεις, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος.
            
         
               (3)
            
            
               Προκειμένου να διευκολυνθεί η παροχή ρευστότητας σε αντισυμβαλλόμενους σε πράξεις νομισματικής πολιτικής του Ευρωσυστήματος, στις 6 Σεπτεμβρίου 2012 το διοικητικό συμβούλιο αποφάσισε να διευρύνει προσωρινά τα κριτήρια καθορισμού της καταλληλότητας των περιουσιακών στοιχείων που πρόκειται να παρέχονται ως ασφάλεια για τις εν λόγω πράξεις, κάνοντας δεκτά ως περιουσιακά στοιχεία κατάλληλα για πράξεις νομισματικής πολιτικής τα εμπορεύσιμα χρεόγραφα που είναι εκφρασμένα σε λίρες στερλίνες, γιεν Ιαπωνίας ή δολάρια ΗΠΑ. Στις 10 Οκτωβρίου 2012 η απόφαση του διοικητικού συμβουλίου εφαρμόστηκε διά της κατευθυντήριας γραμμής ΕΚΤ/2012/23 (2), η οποία τροποποίησε την κατευθυντήρια γραμμή ΕΚΤ/2012/18 της 2ας Αυγούστου 2012 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών και σχετικά με την τροποποίηση της κατευθυντήριας γραμμής ΕΚΤ/2007/9 (3).
            
         
               (4)
            
            
               Στις 26 Νοεμβρίου 2012 το διοικητικό συμβούλιο εξέδωσε την κατευθυντήρια γραμμή ΕΚΤ/2012/25 που τροποποιεί την κατευθυντήρια γραμμή ΕΚΤ/2011/14 σχετικά με τα μέσα και τις διαδικασίες νομισματικής πολιτικής του Ευρωσυστήματος (4). Ένας από τους λόγους της τροποποίησης συνίστατο στην κατάρτιση καταλόγου με τους τύπους τοκομεριδίων των εμπορεύσιμων χρεογράφων που γίνονται δεκτά βάσει του πλαισίου νομισματικής πολιτικής του Ευρωσυστήματος.
            
         
               (5)
            
            
               Ορισμένα εμπορεύσιμα χρεόγραφα εκφρασμένα σε ξένο νόμισμα, που είναι σήμερα κατάλληλα κατά το άρθρο 5α της κατευθυντήριας γραμμής ΕΚΤ/2012/18, έχουν τοκομερίδια με σταθερή διαφορά από ορισμένο επιτόκιο αναφοράς (flat floating coupons), τα οποία συνδέονται με δείκτη που αντιστοιχεί σε επιτόκιο χρηματαγοράς σχετικό με το νόμισμα στο οποίο είναι εκφρασμένα. Τα εν λόγω χρεόγραφα πρόκειται να καταστούν ακατάλληλα από τις 3 Ιανουαρίου 2013, ημερομηνία κατά την οποία θα αρχίσουν να εφαρμόζονται οι πιο πρόσφατες τροποποιήσεις της κατευθυντήριας γραμμής ΕΚΤ/2011/14. Πάντως, το διοικητικό συμβούλιο θεωρεί ότι τα εμπορεύσιμα χρεόγραφα που είναι εκφρασμένα σε ξένο νόμισμα θα πρέπει να διατηρήσουν την προσωρινή τους καταλληλότητα ως ασφάλειες για πράξεις νομισματικής πολιτικής του Ευρωσυστήματος, ανεξάρτητα από το αν τα τοκομερίδιά τους συνδέονται με επιτόκια νομισμάτων πλην του ευρώ ή με δείκτες πληθωρισμού χωρών εκτός ζώνης ευρώ. Για τον λόγο αυτόν, το διοικητικό συμβούλιο αποφάσισε να αναστείλει τη συγκεκριμένη διάταξη της κατευθυντήριας γραμμής ΕΚΤ/2011/14, η οποία δεν θα επέτρεπε να διατηρηθεί η καταλληλότητα των εν λόγω χρεογράφων.
            
         
               (6)
            
            
               Τα συμπληρωματικά μέτρα που καθορίζονται στην παρούσα απόφαση θα πρέπει να τύχουν προσωρινής εφαρμογής, έως ότου το διοικητικό συμβούλιο κρίνει ότι παύουν να είναι απαραίτητα, προκειμένου να διασφαλιστεί η κατάλληλη λειτουργία του μηχανισμού μετάδοσης της νομισματικής πολιτικής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αναστολή ορισμένων διατάξεων του παραρτήματος Ι της κατευθυντήριας γραμμής ΕΚΤ/2011/14
   1.   Τα ελάχιστα κριτήρια καταλληλότητας του Ευρωσυστήματος για τα τοκομερίδια, όπως καθορίζονται στην ενότητα 6.2.1.1 παράγραφος 1 στοιχείο β) του παραρτήματος I της κατευθυντήριας γραμμής ΕΚΤ/2011/14, αναστέλλονται σε σχέση με εμπορεύσιμα χρεόγραφα που είναι εκφρασμένα σε ξένο νόμισμα σύμφωνα με το άρθρο 2.
   2.   Σε περίπτωση διαφορών μεταξύ της παρούσας απόφασης και της κατευθυντήριας γραμμής ΕΚΤ/2011/14, όπως αυτή ενσωματώνεται από τις ΕθνΚΤ σε εθνικό επίπεδο, κατισχύει η πρώτη.
   3.   Σε περίπτωση διαφορών μεταξύ της παρούσας απόφασης και της κατευθυντήριας γραμμής ΕΚΤ/2012/18, όπως αυτή ενσωματώνεται από τις ΕθνΚΤ σε εθνικό επίπεδο, κατισχύει η πρώτη.
   4.   Οι ΕθνΚΤ εξακολουθούν να εφαρμόζουν αυτούσιες όλες τις διατάξεις της κατευθυντήριας γραμμής ΕΚΤ/2011/14 και της κατευθυντήριας γραμμής ΕΚΤ/2012/18, εκτός αν άλλως προβλέπεται στην παρούσα απόφαση.
   Άρθρο 2
   Διατήρηση της καταλληλότητας ορισμένων εμπορεύσιμων χρεογράφων εκφρασμένων σε λίρες στερλίνες, γιεν Ιαπωνίας ή δολάρια ΗΠΑ ως ασφαλειών
   1.   Εμπορεύσιμα χρεόγραφα κατάλληλα σύμφωνα με το άρθρο 5α της κατευθυντήριας γραμμής ΕΚΤ/2012/18, τα τοκομερίδια των οποίων συνδέονται με ένα μόνο επιτόκιο χρηματαγοράς του νομίσματος στο οποίο είναι εκφρασμένα τα εν λόγω χρεόγραφα ή με δείκτη πληθωρισμού και δεν υπολογίζονται με κατά συνθήκη τοκοφορία (discrete range, range accrual), δεν υπόκεινται σε μέγιστο όριο αύξησης μεταξύ δύο διαδοχικών περιόδων τοκοφορίας (ratchet) ούτε περιέχουν παρόμοια σύνθετα χαρακτηριστικά όσον αφορά την οικεία χώρα, συνιστούν κατάλληλη ασφάλεια για τους σκοπούς των πράξεων νομισματικής πολιτικής του Ευρωσυστήματος.
   2.   Κατόπιν έγκρισης του διοικητικού συμβουλίου, η ΕΚΤ μπορεί να δημοσιεύει στον δικτυακό της τόπο (www.ecb.europa.eu) κατάλογο με περαιτέρω αποδεκτά επιτόκια αναφοράς ξένου νομίσματος, πέραν των αναφερόμενων στην παράγραφο 1.
   Άρθρο 3
   Έναρξη ισχύος
   Η παρούσα απόφαση αρχίζει να ισχύει στις 3 Ιανουαρίου 2013.
   
      Φρανκφούρτη, 19 Δεκεμβρίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 331 της 14.12.2011, σ. 1.
   
      (2)  ΕΕ L 284 της 17.10.2012, σ. 14.
   
      (3)  ΕΕ L 218 της 15.8.2012, σ. 20.
   
      (4)  ΕΕ L 348 της 18.12.2012, σ. 30.